Foto: KUN.UZ Taxtiqoracha dovonida avtotransport vositalarining harakati vaqtincha to‘xtatildi. Bu haqda Ichki ishlar vazirligi Yo‘l harakati xavfsizligi bosh boshqarmasi xabar qilmoqda. IIV YHXBB tomonidan ma’lum qilinishicha, bunga ko‘p miqdorda qor yog‘gani sababdir. “Samarqand va Qashqadaryo viloyatlarini bog‘lovchi Taxtiqoracha dovonida ko‘p miqdorda qor yog‘ganligi bois dovon orqali transport vositalarining harakati vaqtincha to‘xtatildi”, - deyiladi xabarda. Avvalroq, IIV Qamchiq dovonidagi vaziyat bo‘yicha haydovchilarni ogohlantirgandi. Unda Qamchiq dovonida qor yog‘ib, havo harorati 16 daraja sovuq ekani aytilgan.